Morten Bødskov (S), 2012-05-02:
Ja, det gør jeg.
Som det måske er spørgeren bekendt, fremgår det af bemærkningerne til lovforlaget, helt nøjagtigt på side 25, at det med forslaget understreges, at det ene og alene er op til domstolene at foretage en konkret vurdering af, om udvisning er mulig inden for rammerne af Danmarks internationale forpligtelser.
Det fremgår også af side 25, at der ikke er tilsigtet nogen ændring af domstolenes praksis i sager om udvisning af kriminelle udlændinge.
Personer, der kan udvises efter de gældende regler, vil også fremover blive udvist.
Lovforslagets bemærkninger afspejler jo grundlæggende, at spørgeren som integrationsminister i 2011 fremsatte et forslag, som var i stærk modstrid med sig selv.
På den ene side stod der i selve lovteksten, at en udlænding skal udvises, medmindre dette med sikkerhed vil være i strid med Danmarks internationale forpligtelser.
På den anden side stod der i lovens bemærkninger, at de internationale forpligtelser altid skal overholdes, også i tilfælde hvor der kan være usikkerhed om rækkevidden af de internationale forpligtelser.
Med andre ord skulle domstolene selvfølgelig som hidtil følge internationale konventioner, og praksis var dermed uændret.
Med andre ord var det et markant dobbeltspil: Der var stor ståhej om nye stramninger i lovteksten med den ene hånd, mens den anden hånd glattede ud og sørgede for, at alt var som før.
Der var kort sagt ikke sammenhæng mellem lovteksten og bemærkningerne til loven.
Det er det, vi retter op på nu.
Loven og bemærkningerne til loven vil fremover stemme overens.
Med andre ord vil personer, der kan udvises efter de gældende regler, også fremover blive udvist.
Som det har været fremført tidligere, er der rejst en bekymring fra EU-Kommissionens side, som går på de uklarheder, som er skabt af den tidligere regering, og de uklarheder retter den nuværende regering op på, og det sker altså ud fra et hensyn til, at der som sagt ikke skal være nogen ændring af domstolenes praksis, og der skal ikke være nogen ændring i forhold til, hvem det er, der kan udvises.
Som jeg har sagt flere gange, vil personer, der kan udvises efter de gældende regler, også fremover blive udvist.
Der står: »Personer, der kan udvises efter de gældende regler, vil også fremover blive udvist«.
Det stammer fra regeringens lovforslag.
Dette indlæg er for mig at se endnu et udtryk for, at man nu – særlig i det tidligere regeringsparti, Venstre – godt ved, at man havde bragt sig ud på meget, meget tyndt is
Og derfor synes jeg, at man skal vælge at stemme for det her lovforslag, for det redder jo den tidligere regering fra, at isen knækker fuldstændig under den.
Indlægget, synes jeg, understreger jo meget tydeligt, at det, man havde iværksat, var signallovgivning, for man skriver et i lovteksten, og i bemærkningerne understreges der jo noget andet, nemlig at de internationale forpligtelser altid skal overholdes.
Også i tilfælde, hvor der kan være usikkerhed om rækkevidden af de internationale forpligtelser, vil det være op til domstolene at foretage en konkret vurdering af, om udvisningen vil være mulig inden for rammerne af Danmarks internationale forpligtelser.
Det er altså ren signallovgivning, og det er det, regeringen nu råder bod på.
Og det sker altså, uden at det får konsekvenser for, hvem der kan udvises.
Personer, der kan udvises efter de gældende regler, vil også fremover blive udvist.
Det synes jeg man burde være tilfreds med og honorere.